Luŋolkop 15
1Ka kare okato manok, i kare ma gikayo iye naŋo, Samson ocito ka limo dakone ki latin dyel mo, ci owacci, “Abidonyo bot dakona i kicikane.” Ento won dako pe oye en odonyo. 2Owacci, “Onoŋo atamo mera ada ni ityeko kwere woko, mumiyo doŋ amiye woko bot lawoti. Laminne matidi dok ber kato en. Ber ibed kwede ma kakare.” 3Ento Samson owaco botgi ni, “Tin pe abibedo labal ka atimo gin marac i kom jo Piliciti.” 4Samson ocito omako lwak too miya adek, ci oriyo raa. Oloko too omiyo yibgi okemme ki wadi, otweyo raa i kin yibgi aryo aryo. 5Ka ocwinyo mac i kom raa, ci oweko too gucito kwede i poto naŋo pa Lupiliciti ma peya gikayo-ni. Mac owaŋo wic larita ma gigurogi woko, ki naŋo ma peya gikayo, wa ki potti jeituni bene. 6Ka Lupiliciti gupenyo ni, “Man aŋa ma otimo?” ci giwacci, “Samson ma cwar dako pa Latimna aye otimo, pien gikwanyo dakone, gimiyo bot lawote.” Mumiyo jo Piliciti gubino, guwaŋo anyaka ki wonne woko ki mac. 7Ci Samson owaco botgi ni, “Ka ce wutimo kit meno, ci akwoŋo akwoŋa botwu ni abiculo kwor i komwu, ka doŋ abiweko lobo bedo.” 8Ocako datogi ki toŋ, onekogi matek; lacen ocito obedo i boro got ma i Etam.
Samson oloyo jo Piliciti i Leki
9Jo Piliciti gubino, gugony i Juda, ci gumonyo Leki. 10Jo Juda guwacci, “Piŋo wun wubino ka monyowa?” Ci gugamo ni, “Wabino ka tweyo Samson, wek watim en kit ma en otimowa-ni.” 11Jo Juda alip adek gucito i boro got ma i Etam, guwaco ni, “In pe iŋeyo ni jo Piliciti aye gitye ka loyowa? Ci itimowa kuman mono piŋo?” Ogamo doggi ni, “Kit ma gutimo i koma-ni, an bene atimogi kumene.” 12Guwacce ni, “Wan wabino ka tweyi, wek wamiyi i ciŋ jo Piliciti.” Samson owaco botgi ni, “Koŋ wukwoŋŋa kwoŋ ni pe wun aye wubineka wun kikomwu.” 13Gugamo ni, “Pe; wan wabitweyi atweya keken, ci wabimiyi i ciŋgi.” Ci gutweye ki tol aryo manyen, gukele woko ki i boro got.
14Ka oo i Leki, Lupiliciti gubino ka romo kwede kun gidaŋŋe, ci Cwiny pa Rwot obino opoto i kome ki tek, tol ma gitweyo ki ciŋe odoko calo tol obira ma mac owaŋo, opoto ome woko ki i ciŋe. 15Ocop i kom cogo cwak kana manyen, owoto ciŋe, okwanyo, ci oneko kwede dano alip kulu. 16Ci Samson owaco ni,
“Pi cogo cwak kana
odurre kom wadi lipimpim;
ki cogo cwak kana
aneko kwede co alip.”
17Ka otyeko loko lokke, obolo cogo cwak kana ma i ciŋe-ni piny, ci gicako nyiŋ kabedo-nu ni, Ramat-leki*.
18Lacen orwo pii oneke matek, ci okok bot Rwot kun waco ni, “ityeko larowa matek kit man ki ciŋa, Rwot ci dok ata kombeddi ki orwo pii? Doŋ apot i ciŋ jo ma pe gilirogi bo?” 19Ci Lubaŋa obaro waŋ got matwolo ma yam tye i Leki, pii onyette ki iye.
Ka omato, ci cwinye odwogo, olimo tek doki. Pienno nyiŋ kabedo-nu gilwoŋo ni, En-akore; pud tye i Leki waonyoo.
20Samson obedo laŋolkop i Icrael i kare pa jo Piliciti pi mwaka pyeraryo.
dik_Latn luo_Latn luo_Latn luo_Latn luo_Latn dyu_Latn isl_Latn bam_Latn szl_Latn bam_Latn wol_Latn luo_Latn luo_Latn